Fase 6-beurtkrag duur voort(Argieffoto: Unsplash) Eskom het Woensdagmiddag aangekondig dat fase 6-beurtkrag tot Woensdag om 22:00 sal voortduur. Volgens die kragvoorsiener sal fase 6‑beurtkrag Woensdag van 16:00 tot 22:00 ingestel word. Fase 4‑beurtkrag sal dan in werking tree en tot middernag geld, voordat fase 2‑beurtkrag tot Donderdag 05:00 sal inskop. Fase 4 sal dan van Donderdag 05:00 tot middernag geïmplementeer word. Beurtkrag sal dan weer tot fase 2 verlaag word en tot Vrydag 05:00 voortduur. Eskom sê in sy jongste verklaring hoewel van die werkers reeds Woensdagoggend vir diens aangemeld het, is daar steeds ’n groot aantal werkers wat nog nie by die werk terug is nie. “As gevolg van die onwettige staking is van die onderhoudswerk vir eers gestaak. Dit sal weke neem om hierdie werk in te haal, en daarom is die kragnetwerk steeds onder druk en die moontlikheid van verdere beurtkrag hoog,” sê die kragvoorsiener. Beurtkrag word sedert verlede week al ingestel weens ŉ onwettige en onbeskermde staking van werkers wat vir grootskaalse ontwrigting by kragsentrales gesorg het. Dit het Eskom genoop om as voorsorg opwekkingskapasiteit op te gaar en sy aanlegte te beskerm. Volgens Eskom word minstens 3 161 MW tans aan beplande instandhouding afgestaan, terwyl hy sonder ŉ bykomende 17 395 MW moet klaarkom weens onbeplande onderbrekings. Maroela Media het vroeër berig fase 6 beteken dat verbruikers tot meer as nege uur per dag in die donker kan sit met kragonderbrekings wat tot 4,5 uur aaneen kan duur.